
A 2024. ÉVI HAZAI LIPICAI MÉNÁLLOMÁNY SZERKEZETÉNEK ELEMZÉSE

Kulcsszavak: lipicai, ménállomány, származáselemzés
Tradicionális magyar lófajtáink, így a lipicai fajta is, több évszázados tenyésztési múlttal rendelkeznek. Mára kulturális örökségünk részét képezik, azonban a lótenyésztési ágazat megváltozott helyzetéből adódóan ezen fajták populáció nagysága egyre kisebb lett, emellett mivel nagy genetikai értéket képviselnek, mára védetté váltak. A fajta hat klasszikus törzzsel rendelkezik, ezek név szerint a Pluto, a Conversano, a Favory, a Maestoso, a Neapolitano és a Siglavy. A történelem viharaiban a ménes többször is menekülni kényszerült, több esetben is Magyarországon talált menedéket. Az utolsó, 1815-ös visszavonulásakor Mezőhegyesen maradtak az alkatban és tömegben pluszvariánsnak tekintett egyedek. Ebben az időben született a hetedik törzs alapítója, a Bethlen és Bánffy ménesekből eredeztethető felmenőkkel rendelkező Incitato. A nyolcadik törzs alapítója a Jankovich-Bésán család, Horvát-Szlavóniában fekvő, terezováci birtokán, eredeti spanyol kancából született Tulipán lett, majd alkotott maradandót a fajtában. A kis létszámából adódóan, a lipicai fajta esetében is a génvédelem szabálya szerinti tenyésztés kiemelt szerepet kap a tenyésztés során, így óvnunk kell a fajta kancacsaládjait és genealógiai vonalait. Kis létszámú populációk esetén igen hatékony génmegőrzési módszerként alkalmazható a populáció vonalakra vagy kisebb egységekre tagolása, ugyanis megfelelő számú vonal esetében kicsi a valószínűsége, hogy egyes vonalak véletlenszerű allélgyakoriság-változása azonos irányú legyen, ezáltal a teljes populáció genetikai változatossága jó eredménnyel hosszútávon fenntartható. Dolgozatom célja a hazai lipicai ménállomány szerkezetének elemzése volt. Munkám eredményeképp teljes képet kaphatunk a hazai lipicai ménállomány helyzetéről.



